
PARLAMENTUL  ROMÂNIEI
CAMERA DEPUTAŢILOR

	COMISIA JURIDICĂ, 

DE  DISCIPLINĂ ŞI IMUNITĂŢI
	        Bucureşti, 18 aprilie 2012
        Nr. Pl-x  828/2010


RAPORT

asupra

propunerii legislative pentru modificarea şi completarea Legii nr. 230 din 16 iulie 06/07/2007 privind înfiinţarea, organizarea şi funcţionarea asociaţiilor de   proprietari

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr. 230 din 16 iulie 06/07/2007 privind înfiinţarea, organizarea şi funcţionarea asociaţiilor de proprietari, trimisă Comisiei juridice, de disciplină şi imunităţi cu adresa nr. Pl-x 828 din 29 noiembrie 2010 şi  înregistrată cu nr.31/1218 din 2 decembrie 2010.  
Potrivit prevederilor art. 75 alin.(1) din Constituţia României, republicată, şi ale art.92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor  este  Cameră decizională.

Senatul, în calitate de primă Cameră sesizată, a respins iniţiativa legislativă, în şedinţa din 24 noiembrie 2010.

Propunerea legislativă are ca obiect de reglementare modificarea şi completarea Legii nr.230/2007 privind înfiinţarea, organizarea şi funcţionarea asociaţiilor de proprietari, intervenţiile legislative vizând introducerea unor prevederi privind protejarea proprietarilor restanţieri, includerea între beneficiarii legii şi a proprietarilor care îşi achită integral cotele de contribuţie la cheltuielile asociaţiilor de locatari (în prezent sunt vizaţi doar cei care au datorii la asociaţiile de proprietari), scutirea acordată de dispoziţiile actului normativ să se refere la plata penalităţilor cu care aceştia figurează în evidenţele contabile ale asociaţiilor de proprietari sau de locatari, şi nu la penalităţile generate de suma restantă cu titlu de bază, cum este în prezent, reglementarea procedurii de dovedire a condiţiilor impuse de lege, anularea sumelor cu titlu de penalităţi datorate de societăţile distribuitoare/furnizoare de servicii comunitare de utilităţi publice din obligaţiile contractuale existente între acestea şi furnizorii lor, cât şi din sumele cu titlu de penalităţi din obligaţiile contractuale existente între furnizorii de servicii şi furnizorii de combustibili. Prin iniţiativa legislativă se propune şi modificarea şi completarea art.35 din Legea nr.230/2007 privind înfiinţarea, organizarea şi funcţionarea asociaţiilor de proprietari, cu modificările ulterioare, astfel încât persoana angajată de către asociaţia de proprietari în funcţia de administrator de imobile, trebuie să fie absolventul unui curs de calificare/perfecţionare/specializare pentru această funcţie. În situaţia în care administratorii nu au urmat astfel de cursuri, vor fi obligaţi să îndeplinească această condiţie în termen de 60 de zile de la intrarea în vigoare a prezentei iniţiative legislative.

Guvernul României, conform punctului de vedere transmis cu adresa nr.2071 din 9 august 2010, nu susţine adoptarea acestei propuneri legislative.

Consiliul Legislativ a avizat favorabil iniţiativa legislativă, cu observaţii şi propuneri, conform avizului nr. 738 din 14 iunie 2010.

Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, cu unanimitate de voturi, conform adresei cu nr.26/1798 din 20 decembrie 2010.

În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii  Comisiei juridice, de disciplină şi imunităţi au examinat iniţiativa legislativă în şedinţele din 4 octombrie 2011 şi 18 aprilie 2012. 
La şedinţa din 4 octombrie 2011 a participat, în calitate de invitat din partea Ministerului Administraţiei şi Internelor, domnul Jan Vraciu – director.

Din numărul total de 23 deputaţi ai  Comisiei juridice, de disciplină şi imunităţi au participat la dezbaterile din 4 octombrie, 18 deputaţi şi la şedinţa din 18 aprilie, 13 deputaţi.

O parte din soluţiile legislative propuse în Pl-x 828/2010 au fost preluate ca amendamente în PL-x 745/2012.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor raportul de respingere a propunerii legislative pentru modificarea şi completarea Legii nr. 230 din 16 iulie 06/07/2007 privind înfiinţarea, organizarea şi funcţionarea asociaţiilor de proprietari.
În raport cu obiectul şi conţinutul reglementării, iniţiativa legislativă face parte din categoria legilor ordinare.

         PREŞEDINTE,                          


     SECRETAR,

        DANIEL BUDA



ANDRONACHE GABRIEL

Consilier parlamentar,

Rodica Penescu

